Tomas Vytautas Raskevičius

Tomas Vytautas Raskevičius (g. 1989 m. sausio 6 d. Kaune) – Lietuvos Respublikos Seimo narys, politikas ir teisininkas, LGBT aktyvistas, Vilniaus miesto tarybos narys, Lygių galimybių kontrolieriaus tarnybos Lygių galimybių integravimo skyriaus vadovas, Laisvės partijos steigėjas ir valdybos narys. Jis yra antrasis atvirai homoseksualus Seimo narys po Roko Žilinsko.

Biografija 

2007 m. baigė Kauno technologijos universiteto gimnaziją. 2011 m. baigė VU Tarptautinių santykių ir politikos mokslų instituto politikos mokslų bakalauro studijas, 2012 m. Centrinės Europos universitete Vengrijoje baigė Žmogaus teisių teisės magistro studijas..
2012–2013 m. Lietuvos gėjų lygoje dirbo projektų vadovu, 2015–2018 teisininku ir viešosios politikos koordinatoriumi. 2014 m. dirbo JAV, Niujorko Bruklino LGBT+ bendruomenės centre renginių koordinatoriumi. 2018-2020 m. Lygių galimybių kontrolieriaus tarnyboje ėjo Lygių galimybių integravimo skyriaus vadovo pareigas.

2019 m. kovą su visuomeniniu rinkimų komitetu „R. Šimašiaus komanda „Už Vilnių, kuriuo didžiuojamės!“ išrinktas į Vilniaus miesto savivaldybės tarybą. Tų pačių metų birželį dalyvavo steigiant Laisvės partiją, kur šiuo metu užima partijos pirmininkės Aušrinės Armonaitės pavaduotojo ir Valdybos nario pareigas. Su partija kandidatavo 2020 m. Lietuvos Respublikos Seimo rinkimuose, Naujamiesčio-Naujininkų vienmandatėje bei daugiamandatėje apygardose, išrinktas daugiamandatėje rinkimų apygardoje.

Nuo 2020 m. – Lietuvos Respublikos Seimo narys, Žmogaus teisių komiteto pirmininkas.

Tomas Vytautas Raskevičius aktyviai įsitraukęs į LGBT+ judėjimą Lietuvoje, vienas pagrindinių Baltic Pride eitynių „Už lygybę!“ organizatorių (2013, 2016 m.). 2017 m. Raskevičius inicijavo strateginio bylinėjimosi procesą, po kurio asmens tapatybės dokumentai translyčiams asmenims Lietuvoje yra keičiami be privalomųjų medicininių procedūrų (2017 m.). bei tais pačiais metais atstovavo pareiškėjams Europos Žmogaus Teisių Teisme byloje „Beizaras ir Levickas prieš Lietuvą“ (neapykantos kalba socialiniame tinkle „Facebook“).

Politinė veikla  

Tomas Vytautas Raskevičius kandidatuodamas į Seimą teigė, kad vienas pagrindinių jo politinių tikslų – lyčiai neutralios partnerystės įstatymo priėmimas.
Įstatymo projektas buvo užregistruotas 2021 m. gegužės 21 d. 
Seimas pateikimo stadijos metu nepritarė Partnerystės įstatymo projektui. „Už“ įstatymo projektą balsavo 63 tautos atstovai, „prieš“ – 58, 7 – susilaikė. Įstatymo projektas grąžintas iniciatoriams tobulinti.

Pakartotinai Partnerystės įstatymą Raskevičius planuoja pateikti Seimui svarstyti 2021 m. rudens sesijos metu.

Tomas Vytautas Raskevičius taip pat dirba prie draudimo homoseksualiems vyrams tapti kraujo donorais panaikinimo, įstatymo su translyčių asmenų nediskriminavimo principais bei diskriminacinių nuostatų pašalinimo iš Nepilnamečių apsaugos nuo neigiamo viešosios informacijos poveikio įstatymo.

2021 metų vasario mėnesį grupė žmonių ragino Raskevičių trauktis iš Žmogaus teisių komiteto pirmininko pareigų ir melagingai teigė surinkę daugiau kaip 300 tūkst. parašų peticijai, kuri neturėjo realios teisinės galios.

Asmeninis gyvenimas 

Tomas Vytautas Raskevičius yra nesusituokęs, nes Lietuvoje nėra įteisintas tos pačios lyties porų teisinis pripažinimas, turi sūnų Nataną Tomą. Domisi teatru, sportu, literatūra, populiariąja „queer“ kultūra.

Apdovanojimai 

• 2018 m. Nacionalinis lygybės ir įvairovės apdovanojimas už darbą LGBT+ asmenų žmogaus teisių apsaugos srityje

Šaltiniai 

Lietuvos teisininkai Vilniaus politikai
Seimo nariai